

[www.bibliatarsulat.hu/jatek](http://www.bibliatarsulat.hu/jatek)

**XX. ONLINE BIBLIAISMERETI JÁTÉK**

A Magyar Bibliatársulat Alapítvány online bibliaismereti játékot hirdet ***Erőt kaptok*** címmel. A vetélkedő a BibliaProjekt *Szentlélek* című videójára, illetve *Az apostolok cselekedetei* című sorozatára épül. A játékra középiskolások, valamint főiskolások, egyetemisták és más fiatal(os) felnőttek jelentkezhetnek. Egyéni versenyzők és legfeljebb 3 fős csapatok jelentkezését várjuk.

A verseny nem titkolt célja rávenni a fiatalokat arra, hogy minél gyakrabban és minél nagyobb kedvvel vegyék a kezükbe a Szentírást. Úgy véljük, ehhez az egyik legjárhatóbb út, ha különféle feladatokat kell megoldaniuk, amihez forgatniuk kell a Bibliát.



JELENTKEZÉS

A vetélkedőre bármilyen középiskolás diák, főiskolás, egyetemista és más fiatal(os) felnőtt jelentkezhet felekezeti hovatartozástól függetlenül a (<https://forms.gle/rXmhsTMmN9wff23y5>) Google űrlap beküldésével, amely a https://bibliatarsulat.hu/jatek/ oldalról is elérhető. Egyéni versenyzők és legfeljebb 3 fős csapatok jelentkezését várjuk. **A regisztráció határideje 2025. április 6. (vasárnap) éjfél**.

A JÁTÉK MENETE

A verseny **2025. április 7-én, hétfőn** kezdődik, és 5 héten át tart. Minden héten 6 egymásra épülő feladványt kell majd megoldani: az első feladvány megoldása vezet el a második feladványhoz, annak megoldása a harmadikhoz, és így tovább.

Minden hét elején egy feladványt teszünk közzé a <https://bibliatarsulat.hu/jatek/> oldalon. Ennek megfejtését ékezetek nélkül és kisbetűvel kell majd beírni a böngésző címsorába a játék címe után, például *bibliatarsulat.hu/jatek/elsohet/elsomegoldas*. Az így létrejövő új link beírásával lehet eljutni arra az oldalra, ahol a következő feladvány lesz. Ennek megoldását ismét a böngésző címsorába írva (például *bibliatarsulat.hu/jatek/elsohet/masodikmegoldas*) érhető el az azt követő feladvány, és így tovább. (A játék során az aktuális hét kérdései mellett a korábbi feladványok is elérhetők lesznek.)

Minden héten az utolsó választ egy megadott Szószalagba kell beírni. Ennek segítségével lehet eljutni a játék végső megfejtéséhez, amihez majd az utolsó héten adjuk meg a szükséges információkat. A résztvevőknek mindössze egy szót kell beküldeniük az *info@bibliatarsulat.hu* címre **2025. május 11. vasárnap éjfélig**.

DÍJAK

A helyes megfejtést beküldők között könyvcsomagokat sorsolunk ki.

**Minden jelentkezőt szeretettel várunk!**